P9_TA(2022)0243

Παγκόσμιες απειλές κατά του δικαιώματος στην άμβλωση: το ενδεχόμενο ανατροπής του δικαιώματος στην άμβλωση στις ΗΠΑ από το Ανώτατο Δικαστήριο

Ψήφισμα του Ευρωπαϊκού Κοινοβουλίου της 9ης Ιουνίου 2022 σχετικά με τις παγκόσμιες απειλές κατά του δικαιώματος στην άμβλωση: το ενδεχόμενο ανατροπής του δικαιώματος στην άμβλωση στις ΗΠΑ από το Ανώτατο Δικαστήριο (2022/2665(RSP))

(2022/C 493/12)

Το Ευρωπαϊκό Κοινοβούλιο,

— έχοντας υπόψη το Διεθνές Σύμφωνο του 1966 για τα ατομικά και πολιτικά δικαιώματα,

— έχοντας υπόψη το Διεθνές Σύμφωνο του 1966 για τα οικονομικά, κοινωνικά και μορφωτικά δικαιώματα,

— έχοντας υπόψη τη Σύμβαση του 1979 για την εξάλειψη όλων των μορφών διακρίσεων κατά των γυναικών,

— έχοντας υπόψη τη Διεθνή Σύμβαση του 1965 για την εξάλειψη κάθε μορφής φυλετικών διακρίσεων,

— έχοντας υπόψη τη Σύμβαση των Ηνωμένων Εθνών, του 1989, για τα δικαιώματα του παιδιού,

— έχοντας υπόψη τη Σύμβαση των Ηνωμένων Εθνών, του 1984, κατά των βασανιστηρίων και άλλων μορφών σκληρής, απάνθρωπης ή ταπεινωτικής μεταχείρισης ή τιμωρίας,

— έχοντας υπόψη τη Σύμβαση των Ηνωμένων Εθνών, του 2006, για τα δικαιώματα των ατόμων με αναπηρία,

— έχοντας υπόψη τους Στόχους Βιώσιμης Ανάπτυξης (ΣΒΑ) των Ηνωμένων Εθνών που συμφωνήθηκαν το 2015 και, ειδικότερα, τους στόχους 1, 3 και 5 για την εξάλειψη της φτώχειας, την καλή υγεία και ευημερία και την ισότητα των φύλων αντίστοιχα,

— έχοντας υπόψη την πλατφόρμα δράσης του Πεκίνου, του 1995, και τα αποτελέσματα των διασκέψεων αναθεώρησής της,

— έχοντας υπόψη τη Διεθνή Διάσκεψη για τον Πληθυσμό και την Ανάπτυξη (ICPD), που πραγματοποιήθηκε στο Κάιρο το 1994, το πρόγραμμα δράσης της, και τα αποτελέσματα των διασκέψεων αναθεώρησής της,

— έχοντας υπόψη τη σύνοδο κορυφής του Ναϊρόμπι, του 2019, σχετικά με τη Διεθνή Διάσκεψη για τον Πληθυσμό και την Ανάπτυξη ICPD+25 — Επιτάχυνση της υπόσχεσης, και τις δεσμεύσεις των ενδιαφερόμενων μερών όσον αφορά τη σεξουαλική και αναπαραγωγική υγεία και τα συναφή δικαιώματα (SRHR),

— έχοντας υπόψη την ενημερωτική σειρά σχετικά με τη σεξουαλική και αναπαραγωγική υγεία και τα συναφή δικαιώματα του Γραφείου του Ύπατου Αρμοστή των Ηνωμένων Εθνών για τα Ανθρώπινα Δικαιώματα (OHCHR), του 2020,

— έχοντας υπόψη την Ευρωπαϊκή Σύμβαση Δικαιωμάτων του Ανθρώπου, του 1950,

— έχοντας υπόψη τις κατευθυντήριες γραμμές του Παγκόσμιου Οργανισμού Υγείας (ΠΟΥ), του 2015, με τίτλο «Safe abortion: technical and policy guidance for health systems» (Ασφαλής άμβλωση: τεχνική και πολιτική καθοδήγηση για τα συστήματα υγείας),

— έχοντας υπόψη τις κατευθυντήριες γραμμές του ΠΟΥ, της 8ης Μαρτίου 2022, με τίτλο «Abortion care guideline» (Κατευθυντήρια γραμμή για τη φροντίδα για άμβλωση),

— έχοντας υπόψη τη δήλωση της Ύπατης Αρμόστριας των Ηνωμένων Εθνών για τα Ανθρώπινα Δικαιώματα, της 14ης Σεπτεμβρίου 2021, με τίτλο «Εμπειρογνώμονες των Ηνωμένων Εθνών καταγγέλλουν περαιτέρω επιθέσεις κατά του δικαιώματος στην ασφαλή άμβλωση και τη συνενοχή του Ανώτατου Δικαστηρίου»,

— έχοντας υπόψη την έκθεση του Ταμείου των Ηνωμένων Εθνών για τον πληθυσμό (UNFPA) σχετικά με την κατάσταση του παγκόσμιου πληθυσμού, του Μαρτίου του 2022, με τίτλο «Seeing the Unseen: The case for action in the neglected crisis of unintended pregnancy» (Για να γίνει ορατό το αόρατο: Έκκληση λήψης μέτρων για την αντιμετώπιση της παραμελημένης κρίσης ανεπιθύμητων κυήσεων),

— έχοντας υπόψη την έκθεση του Pew Research Center, της 6ης Μαΐου 2022, με τίτλο «America’s Abortion Quandary» (Το δίλημμα της Αμερικής σχετικά με την άμβλωση),

— έχοντας υπόψη το Σύνταγμα των Ηνωμένων Πολιτειών της Αμερικής,

— έχοντας υπόψη την υπόθεση Roe κατά Wade, 410 US 113 (1973),

— έχοντας υπόψη το αρχικό σχέδιο γνωμοδότησης της πλειοψηφίας του Ανώτατου Δικαστηρίου των Ηνωμένων Πολιτειών αριθ. 19-1392 (1), που συνέταξε τον Φεβρουάριο του 2022 ο δικαστής Samuel Alito σχετικά με την υπόθεση Thomas E. Dobbs, State Health Officer of the Mississippi Department of Health, et al. κατά Jackson Women’s Health Organization, et al., και το οποίο διέρρευσε στον Τύπο τον Μάιο του 2022,

— έχοντας υπόψη το νομοσχέδιο 8 της Γερουσίας (SB 8) και το σχετικό νομοσχέδιο 1515 της Βουλής (HB 1515) στο Τέξας «Relating to abortion, including abortions after detection of an unborn child’s heartbeat; authorizing a private civil right of action» (Για τις αμβλώσεις, συμπεριλαμβανομένων των αμβλώσεων μετά τον εντοπισμό του καρδιακού παλμού ενός αγέννητου παιδιού, που κατοχυρώνει το δικαίωμα άσκησης αγωγής από ιδιώτες πολίτες), του Σεπτεμβρίου του 2021,

— έχοντας υπόψη τη Σύμβαση του Συμβουλίου της Ευρώπης, του 2014, για την πρόληψη και την καταπολέμηση της βίας κατά των γυναικών και της ενδοοικογενειακής βίας,

— έχοντας υπόψη το άρθρο 2 της Συνθήκης για την Ευρωπαϊκή Ένωση,

— έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης, του 2009 (ο «Χάρτης»),

— έχοντας υπόψη το ψήφισμά του, της 7ης Οκτωβρίου 2021, σχετικά με τον πολιτειακό νόμο για την άμβλωση στο Τέξας, ΗΠΑ (2),

— έχοντας υπόψη το ψήφισμά του, της 24ης Ιουνίου 2021, σχετικά με την κατάσταση της σεξουαλικής και αναπαραγωγικής υγείας και των συναφών δικαιωμάτων στην ΕΕ, στο πλαίσιο της υγείας των γυναικών (3),

— έχοντας υπόψη το ψήφισμά του, της 11ης Νοεμβρίου 2021, σχετικά με τη συμπλήρωση ενός έτους από τη de facto απαγόρευση της άμβλωσης στην Πολωνία (4),

— έχοντας υπόψη το ψήφισμά του, της 13ης Φεβρουαρίου 2019, σχετικά με την εναντίωση στα δικαιώματα των γυναικών και στην ισότητα των φύλων στην ΕE (5),

— έχοντας υπόψη το σχέδιο δράσης της ΕΕ για την ισότητα των φύλων και τη χειραφέτηση των γυναικών στην εξωτερική δράση της ΕΕ κατά την περίοδο 2021-2025 (GAP III),

— έχοντας υπόψη το ψήφισμά του, της 11ης Φεβρουαρίου 2021, σχετικά με τις μελλοντικές προκλήσεις όσον αφορά τα δικαιώματα των γυναικών στην Ευρώπη: πάνω από 25 χρόνια από τη Διακήρυξη και την Πλατφόρμα Δράσης του Πεκίνου (6),

— έχοντας υπόψη το ψήφισμά του, της 5ης Μαΐου 2022, σχετικά με τον αντίκτυπο του πολέμου κατά της Ουκρανίας στις γυναίκες (7),

— έχοντας υπόψη το άρθρο 132 παράγραφος 2 του Κανονισμού του,

Α. λαμβάνοντας υπόψη ότι, σύμφωνα με τον ΠΟΥ, η άμβλωση αποτελεί αναπόσπαστο στοιχείο των ολοκληρωμένων υπηρεσιών υγειονομικής περίθαλψης και ότι περίπου το 45 % του συνόλου των αμβλώσεων είναι μη ασφαλείς, εκ των οποίων το 97 % λαμβάνει χώρα στις αναπτυσσόμενες χώρες (8)· λαμβάνοντας υπόψη ότι, σύμφωνα με το UNFPA (9), εκτιμάται ότι κάθε χρόνο συμβαίνουν 121 εκατομμύρια ακούσιες εγκυμοσύνες και ότι πάνω από το 60 % αυτών καταλήγουν στην άμβλωση· λαμβάνοντας υπόψη ότι τα τελευταία χρόνια οι αντίπαλοι της σεξουαλικής και αναπαραγωγικής υγείας και των συναφών δικαιωμάτων και της αυτονομίας των γυναικών έχουν επηρεάσει σημαντικά την εθνική νομοθεσία και πολιτική, με οπισθοδρομικές πρωτοβουλίες που έχουν αναληφθεί σε παγκόσμιο επίπεδο, μεταξύ άλλων σε αρκετά κράτη μέλη· λαμβάνοντας υπόψη ότι η άνοδος της ακροδεξιάς συμβάλλει επίσης στην οπισθοδρόμηση όσον αφορά το δικαίωμα των γυναικών στην άμβλωση, εξέλιξη που αποτελεί παγκόσμιο φαινόμενο·

Β. λαμβάνοντας υπόψη ότι η Επιτροπή για την εξάλειψη των διακρίσεων κατά των γυναικών έχει παρατηρήσει ότι η ποινικοποίηση των υπηρεσιών άμβλωσης δεν έχει καμία αποτρεπτική αξία· λαμβάνοντας υπόψη ότι, όπως επισημαίνεται από την ομάδα εργασίας των Ηνωμένων Εθνών για τις διακρίσεις εις βάρος των γυναικών και των κοριτσιών, όπου η άμβλωση ποινικοποιείται και υπόκειται σε νομικούς περιορισμούς, η ασφαλής διακοπή της εγκυμοσύνης δεν είναι δυνατή για όλες τις γυναίκες, λόγω της κοινωνικοοικονομικής τους κατάστασης, και, ως εκ τούτου, καθίσταται προνόμιο των κοινωνικά και οικονομικά προνομιούχων γυναικών, ενώ οι γυναίκες με περιορισμένους πόρους αναγκάζονται να καταφεύγουν σε μη ασφαλείς και παράνομες αμβλώσεις που θέτουν σε κίνδυνο τη ζωή και την υγεία τους· λαμβάνοντας υπόψη ότι, σύμφωνα με τον ΠΟΥ, «το ποσοστό των μη ασφαλών αμβλώσεων είναι σημαντικά υψηλότερο σε χώρες με εξαιρετικά περιοριστικούς νόμους για τις αμβλώσεις σε σχέση με χώρες με λιγότερο περιοριστικούς νόμους» (10)·

Γ. λαμβάνοντας υπόψη ότι η μη ασφαλής άμβλωση είναι η κύρια αλλά αποτρέψιμη αιτία μητρικού θανάτου και νοσηρότητας· λαμβάνοντας υπόψη ότι η έλλειψη πρόσβασης σε ασφαλή και νόμιμη φροντίδα για άμβλωση αποτελεί κρίσιμο ζήτημα δημόσιας υγείας και ανθρωπίνων δικαιωμάτων· λαμβάνοντας υπόψη ότι η απαγόρευση των αμβλώσεων και, ως εκ τούτου, ο εξαναγκασμός των γυναικών να αναζητούν μη ασφαλείς και παράνομες αμβλώσεις έχει ως αποτέλεσμα την αύξηση της μητρικής θνησιμότητας και νοσηρότητας·

Δ. λαμβάνοντας υπόψη ότι το Ανώτατο Δικαστήριο των Ηνωμένων Πολιτειών δημιούργησε προηγούμενο στην υπόθεση-ορόσημο Roe κατά Wade (1973), που επιβεβαιώθηκε αργότερα στις αποφάσεις Planned Parenthood κατά Casey (1992) και Whole Woman’s Health κατά Hellerstedt (2016), διασφαλίζοντας το συνταγματικό δικαίωμα σε νόμιμη άμβλωση προτού καταστεί βιώσιμο το έμβρυο στις ΗΠΑ· λαμβάνοντας υπόψη ότι η πρόσφατη διαρροή ενός αρχικού σχεδίου γνωμοδότησης της πλειοψηφίας του Ανώτατου Δικαστηρίου που συνέταξε ο δικαστής Samuel Alito στην υπόθεση Thomas E. Dobbs, State Health Officer of the Mississippi Department of Health κατά Jackson Women’s Health Organisation θα ανέτρεπε την απόφαση Roe κατά Wade και θα περιόριζε τα συνταγματικά δικαιώματα στις ΗΠΑ· λαμβάνοντας υπόψη ότι το Ανώτατο Δικαστήριο αναμένεται να εκδώσει οριστική απόφαση πριν από τα τέλη Ιουνίου του 2022· λαμβάνοντας υπόψη ότι το σχέδιο γνωμοδότησης που διέρρευσε αποτελεί το πλέον επιζήμιο αποτέλεσμα για τα δικαιώματα άμβλωσης όσον αφορά το τι θα μπορούσε να αποφασίσει το Ανώτατο Δικαστήριο, δεδομένου ότι επιτρέπει στις πολιτείες να απαγορεύουν την άμβλωση ανά πάσα στιγμή κατά την εγκυμοσύνη και παρέχει τη δυνατότητα πλήρους απαγόρευσης της άμβλωσης, γεγονός που με τη σειρά του θα άρει την προστασία που παρέχουν τα υφιστάμενα δικαιώματά τους για τις γυναίκες και τα κορίτσια στις ΗΠΑ·

Ε. λαμβάνοντας υπόψη ότι η ζωή των γυναικών και των κοριτσιών στο σύνολο των ΗΠΑ θα επηρεαζόταν από μια απόφαση του Ανώτατου Δικαστηρίου η οποία θα μπορούσε να ανατρέψει την απόφαση Roe κατά Wade, και ότι οι επιβλαβείς συνέπειες θα έπλητταν σοβαρότερα τα άτομα που βρίσκονται σε ευάλωτη κατάσταση· λαμβάνοντας υπόψη ότι και άλλα δικαιώματα σεξουαλικής και αναπαραγωγικής υγείας και συναφή δικαιώματα θα μπορούσαν επίσης να επηρεαστούν αρνητικά σε περίπτωση ανατροπής της απόφασης Roe κατά Wade· λαμβάνοντας υπόψη ότι οι περιορισμοί ή η απαγόρευση του δικαιώματος στην άμβλωση στις ΗΠΑ θα είχαν δυσανάλογο αντίκτυπο στις γυναίκες που βρίσκονται σε συνθήκες φτώχειας, ιδίως στις γυναίκες που αντιμετωπίζουν φυλετικές διακρίσεις, μεταξύ των οποίων οι μαύρες, ισπανόφωνες και αυτόχθονες γυναίκες, καθώς και τις γυναίκες από αγροτικές περιοχές, τα άτομα ΛΟΑΤΚΙ, τις γυναίκες με αναπηρία, τις έφηβες, τις μετανάστριες, συμπεριλαμβανομένων των αντικανονικών μεταναστριών, και τα μονογονεϊκά νοικοκυριά με επικεφαλής γυναίκες· λαμβάνοντας υπόψη ότι οι δημόσιες υπηρεσίες άμβλωσης μπορούν να παρέχουν καθολική πρόσβαση σε ασφαλή και νόμιμη άμβλωση σε όλες τις γυναίκες, συμπεριλαμβανομένων εκείνων που βρίσκονται σε ευάλωτη κοινωνικοοικονομική κατάσταση·

ΣΤ. λαμβάνοντας υπόψη ότι το σχέδιο γνωμοδότησης του Δικαστηρίου που διέρρευσε ακολουθεί τις πρόσφατες αδιάλειπτες προσπάθειες σε πολιτειακό επίπεδο για τον περιορισμό και την απαγόρευση των δικαιωμάτων άμβλωσης στις ΗΠΑ, και λαμβάνοντας υπόψη ότι, από το 2011, σχεδόν 500 νόμοι που περιορίζουν την πρόσβαση στην άμβλωση έχουν εγκριθεί από πολιτείες των ΗΠΑ· λαμβάνοντας υπόψη ότι οι περιορισμοί στην πρόσβαση στην άμβλωση θα αναγκάσουν τις γυναίκες, ιδίως εκείνες που δεν διαθέτουν πόρους ή πληροφορίες, να ταξιδέψουν σε μεγάλες αποστάσεις, να ολοκληρώσουν εγκυμοσύνες ενάντια στη θέλησή τους ή να καταφύγουν σε μη ασφαλείς αυτοπροκαλούμενες αμβλώσεις στο σπίτι, και παράλληλα θα τις εκθέσουν σε ποινικές έρευνες και διώξεις·

Ζ. λαμβάνοντας υπόψη ότι το Τέξας ψήφισε πρόσφατα το λεγόμενο νομοσχέδιο 8 της Γερουσίας (SB 8), το οποίο απαγορεύει την άμβλωση μετά την έναρξη της εμβρυϊκού καρδιακού παλμού, δηλαδή μετά από περίπου έξι εβδομάδες εγκυμοσύνης, χωρίς εξαιρέσεις για βιασμούς, αιμομιξία ή εμβρυϊκές παθήσεις οι οποίες οδηγούν στον θάνατο του εμβρύου μετά τον τοκετό· λαμβάνοντας υπόψη ότι το Ανώτατο Δικαστήριο των ΗΠΑ επέτρεψε να τεθεί σε ισχύ ο νόμος και ότι το Τέξας κατάφερε να αποφύγει τον δικαστικό έλεγχο της συνταγματικότητάς του, απαλλάσσοντας κυβερνητικούς αξιωματούχους από την επιβολή του νόμου και δημιουργώντας μια νομική οδό για τους πολίτες, έναντι αμοιβής 10 000 δολαρίων ΗΠΑ, ώστε να ενάγουν οποιονδήποτε παρέχει φροντίδα για άμβλωση ή βοηθά κάποιον να πραγματοποιήσει άμβλωση κατά παράβαση της απαγόρευσης, δεδομένου ότι, αν δεν υπάρχει κάποια οντότητα που να είναι αρμόδια για την επιβολή της απαγόρευσης, είναι πιο δύσκολο να αμφισβητηθεί ο νόμος· λαμβάνοντας υπόψη ότι η διάταξη που επιτρέπει στους πολίτες να προσφεύγουν κατά οποιουδήποτε παρέχει υπηρεσίες άμβλωσης δημιουργεί πρόσφορο έδαφος για παρενόχληση·

Η. λαμβάνοντας υπόψη ότι τουλάχιστον 12 πολιτείες έχουν θεσπίσει, εισαγάγει ή κοινοποιήσει την πρόθεσή τους να θεσπίσουν νόμους που αντιγράφουν το νομοσχέδιο του Τέξας SB 8· λαμβάνοντας υπόψη ότι τα νομοθετικά σώματα του Άινταχο και της Οκλαχόμα ψήφισαν πρόσφατα νόμους που απαγορεύουν την άμβλωση, στην περίπτωση της Οκλαχόμα ακόμη και από τη στιγμή της γονιμοποίησης, με νομοσχέδια που βασίζονται στο SB 8·

Θ. λαμβάνοντας υπόψη ότι, εάν το Ανώτατο Δικαστήριο αποφασίσει να ανατρέψει την απόφαση Roe κατά Wade, η απόφαση σχετικά με τη νομιμότητα των αμβλώσεων θα επιστρέψει στις πολιτείες· λαμβάνοντας υπόψη ότι 13 πολιτείες έχουν ήδη θεσπίσει νόμους που επιβάλλονται υπό όρους (τους λεγόμενους «trigger laws»), για την απαγόρευση της άμβλωσης, οι οποίοι αποσκοπούν στην απαγόρευση ή τον άμεσο περιορισμό της πρόσβασης στην άμβλωση σε περίπτωση ανατροπής της απόφασης Roe κατά Wade· λαμβάνοντας υπόψη ότι, συμπεριλαμβανομένων αυτών των 13 πολιτειών, 26 πολιτείες συνολικά είναι βέβαιο ή πιθανόν να περιορίσουν ή να απαγορεύσουν την άμβλωση σε περίπτωση ανατροπής της συνταγματικής προστασίας, καθώς άλλες πολιτείες θα μπορούσαν να επιχειρήσουν είτε να αποκαταστήσουν νόμους που ψηφίστηκαν πριν από το 1973, όπως το Μίσιγκαν, το Ουισκόνσιν και η Δυτική Βιρτζίνια, είτε να θεσπίσουν πρόσφατα υιοθετηθέντες περιορισμούς άμβλωσης που ανεστάλησαν από τα δικαστήρια, όπως η Αλαμπάμα, η Τζόρτζια, η Άιοβα, το Οχάιο και η Νότια Καρολίνα·

Ι. λαμβάνοντας υπόψη ότι σχεδόν όλοι οι θάνατοι που οφείλονται σε μη ασφαλείς αμβλώσεις σημειώνονται σε χώρες όπου η άμβλωση υπόκειται σε αυστηρούς περιορισμούς· λαμβάνοντας υπόψη ότι εκτιμάται ότι ο ετήσιος αριθμός μητρικών θανάτων στις ΗΠΑ λόγω μη ασφαλών αμβλώσεων θα αυξηθεί κατά 21 % (11) έως το δεύτερο έτος μετά την έναρξη ισχύος της απαγόρευσης· λαμβάνοντας υπόψη ότι οι θάνατοι αυτοί μπορούν να προληφθούν πλήρως·

ΙΑ. λαμβάνοντας υπόψη ότι οι επιπλοκές κατά την εγκυμοσύνη και τον τοκετό αποτελούν την κύρια αιτία θανάτου παγκοσμίως για έφηβες ηλικίας μεταξύ 15 και 19 ετών· λαμβάνοντας υπόψη ότι η Επιτροπή των Ηνωμένων Εθνών για τα Δικαιώματα του Παιδιού (12) κάλεσε επιτακτικά τις ΗΠΑ να αποποινικοποιήσουν την άμβλωση και να διασφαλίσουν ότι τα κορίτσια έχουν πρόσβαση σε υπηρεσίες ασφαλούς άμβλωσης· λαμβάνοντας υπόψη ότι οι πιθανές απαγορεύσεις των αμβλώσεων θα μπορούσαν να αντιστρέψουν τα μειούμενα ποσοστά εγκυμοσύνης στην εφηβική ηλικία στις ΗΠΑ· λαμβάνοντας υπόψη ότι οι έφηβες μητέρες είναι πολύ πιθανότερο να διακόψουν τις σπουδές τους και να βρεθούν αντιμέτωπες με την ανεργία, γεγονός που επιδεινώνει τον κύκλο της φτώχειας·

ΙΒ. λαμβάνοντας υπόψη ότι υπάρχει αυξανόμενη ανησυχία σε σχέση με την προστασία των δεδομένων στο πλαίσιο της πιθανής ανατροπής της απόφασης Roe κατά Wade· λαμβάνοντας υπόψη ότι μέσω εφαρμογών παρακολούθησης της εμμηνόρροιας ή εργαλείων εντοπισμού γεωγραφικής θέσης και μηχανών αναζήτησης, μπορούν να συλλέγονται δεδομένα σχετικά με άτομα που έχουν προσεγγίσει κλινική άμβλωσης, έχουν αγοράσει χάπι άμβλωσης ή έχουν αναζητήσει πληροφορίες· λαμβάνοντας υπόψη ότι τα άτομα μπορούν δυνητικά να επισημανθούν γι’ αυτό ή οι συλλεχθείσες πληροφορίες να χρησιμοποιηθούν εναντίον τους (13)·

ΙΓ. λαμβάνοντας υπόψη ότι οι μη κυβερνητικές οργανώσεις (ΜΚΟ) και οι συντηρητικές ομάδες προβληματισμού που ανήκουν στη χριστιανική δεξιά των ΗΠΑ χρηματοδοτούν παγκοσμίως το κίνημα που αντιτίθενται στο δικαίωμα επιλογής· λαμβάνοντας υπόψη ότι η χρηματοδότηση αυτή είναι σημαντική· λαμβάνοντας υπόψη ότι τυχόν ανατροπή της απόφασης Roe κατά Wade θα μπορούσε να οδηγήσει σε αύξηση της ροής χρημάτων με νέες πιέσεις από ομάδες που αντιτίθενται στο δικαίωμα επιλογής ανά τον κόσμο·

ΙΔ. λαμβάνοντας υπόψη ότι, εάν το Ανώτατο Δικαστήριο ανατρέψει την απόφαση Roe κατά Wade, η εξέλιξη αυτή μπορεί να ενθαρρύνει κινήματα που αντιτίθενται στο δικαίωμα επιλογής να ασκήσουν πίεση σε κυβερνήσεις και δικαστήρια εκτός των ΗΠΑ για την κατάργηση των δικαιωμάτων άμβλωσης και να θέσουν σε κίνδυνο τα σημαντικά οφέλη που έχουν επιτευχθεί τις τελευταίες δεκαετίες, όπου περισσότερες από 60 χώρες (14) έχουν μεταρρυθμίσει τη νομοθεσία και τις πολιτικές τους για την άμβλωση με σκοπό την άρση των περιορισμών και των φραγμών·

ΙΕ. λαμβάνοντας υπόψη ότι, παρά τη γενική πρόοδο όσον αφορά την προστασία της σεξουαλικής και αναπαραγωγικής υγείας και των συναφών δικαιωμάτων σε ολόκληρο τον κόσμο, συμπεριλαμβανομένης της Ευρώπης, η οπισθοδρόμηση όσον αφορά το δικαίωμα πρόσβασης σε ασφαλή και νόμιμη άμβλωση προκαλεί σοβαρή ανησυχία· λαμβάνοντας υπόψη ότι η ανατροπή της απόφασης Roe κατά Wade θα μπορούσε να ενθαρρύνει το κίνημα κατά των αμβλώσεων στην Ευρωπαϊκή Ένωση· λαμβάνοντας υπόψη ότι η Πολωνία είναι το μόνο κράτος μέλος της ΕΕ που έχει αφαιρέσει έναν λόγο για άμβλωση από τη νομοθεσία της, καθώς το παράνομο Συνταγματικό Δικαστήριο αποφάσισε στις 22 Οκτωβρίου 2020 να ανακαλέσει από μακρού εδραιωμένα δικαιώματα των Πολωνίδων, εξέλιξη που ισοδυναμεί με de facto απαγόρευση της άμβλωσης· λαμβάνοντας υπόψη ότι η άμβλωση απαγορεύεται στη Μάλτα· λαμβάνοντας υπόψη ότι η ιατρική άμβλωση στα πρώιμα στάδια της κύησης δεν είναι νόμιμη στη Σλοβακία και δεν είναι διαθέσιμη στην Ουγγαρία· λαμβάνοντας υπόψη ότι η πρόσβαση στην άμβλωση διαβρώνεται επίσης στην Ιταλία (15)· λαμβάνοντας υπόψη ότι σημειώνεται άρνηση πρόσβασης στη φροντίδα για άμβλωση και σε άλλα κράτη μέλη της ΕΕ, όπως πρόσφατα στην Κροατία (16);· λαμβάνοντας υπόψη ότι είναι επιτακτική ανάγκη για την ΕΕ και τα κράτη μέλη της να υπερασπιστούν τη σεξουαλική και αναπαραγωγική υγεία και τα συναφή δικαιώματα και να τονίσουν ότι τα δικαιώματα των γυναικών είναι αναπαλλοτρίωτα και ότι δεν μπορούν να αφαιρεθούν ή να αποδυναμωθούν· λαμβάνοντας υπόψη ότι είναι ζωτικής σημασίας για την ΕΕ και τα κράτη μέλη της να συνεχίσουν να σημειώνουν πρόοδο όσον αφορά τη διασφάλιση της πρόσβασης σε ασφαλή, νόμιμη και έγκαιρη φροντίδα για άμβλωση, σύμφωνα με τις συστάσεις και τα αποδεικτικά στοιχεία του ΠΟΥ·

ΙΣΤ. λαμβάνοντας υπόψη ότι τα σεξουαλικά και αναπαραγωγικά δικαιώματα (SRR), συμπεριλαμβανομένης της ασφαλούς και νόμιμης άμβλωσης, αποτελούν θεμελιώδες δικαίωμα· λαμβάνοντας υπόψη ότι η ποινικοποίηση, η καθυστέρηση και η άρνηση πρόσβασης σε υπηρεσίες ασφαλούς και νόμιμης άμβλωσης συνιστά μορφή βίας κατά των γυναικών και των κοριτσιών· λαμβάνοντας υπόψη ότι αρκετοί φορείς ανθρωπίνων δικαιωμάτων έχουν υποστηρίξει ότι η άρνηση ασφαλούς και νόμιμης άμβλωσης μπορεί να ισοδυναμεί με βασανιστήρια ή σκληρή, απάνθρωπη και ταπεινωτική μεταχείριση· λαμβάνοντας υπόψη ότι οι μη ασφαλείς αμβλώσεις που οδηγούν σε θάνατο στο πλαίσιο της απαγόρευσης των αμβλώσεων θα πρέπει να νοούνται ως «αυθαίρετες δολοφονίες λόγω φύλου, τις οποίες υφίστανται μόνο οι γυναίκες, ως αποτέλεσμα διακρίσεων που κατοχυρώνονται από τον νόμο» (17)·

ΙΖ. λαμβάνοντας υπόψη ότι οι διεθνείς φορείς για τα ανθρώπινα δικαιώματα έχουν επανειλημμένα και συστηματικά επιβεβαιώσει ότι η ποινικοποίηση και οι περιορισμοί στην άμβλωση αντιβαίνουν στις διεθνείς υποχρεώσεις των κρατών για τα ανθρώπινα δικαιώματα που προστατεύονται από το διεθνές και το ευρωπαϊκό δίκαιο για τα ανθρώπινα δικαιώματα, όπως το Διεθνές Σύμφωνο για τα ατομικά και πολιτικά δικαιώματα και το Διεθνές Σύμφωνο για τα οικονομικά, κοινωνικά και μορφωτικά δικαιώματα, η Σύμβαση για την εξάλειψη όλων των μορφών διακρίσεων κατά των γυναικών και η Ευρωπαϊκή Σύμβαση Δικαιωμάτων του Ανθρώπου· λαμβάνοντας υπόψη ότι ο εξαναγκασμός των γυναικών να αναζητήσουν παράνομες αμβλώσεις, να ταξιδέψουν σε άλλες χώρες για τη διαδικασία αυτή ή να ολοκληρώσουν την εγκυμοσύνη τους ενάντια στη θέλησή τους συνιστά παραβίαση των ανθρωπίνων δικαιωμάτων των γυναικών και των κοριτσιών στη ζωή, τη σωματική και πνευματική ακεραιότητα, την ισότητα, την απαγόρευση των διακρίσεων και την υγεία· λαμβάνοντας υπόψη ότι η αρχή της μη οπισθοδρόμησης, που προβλέπεται από το διεθνές δίκαιο, απαγορεύει στα κράτη να λαμβάνουν μέτρα που υπονομεύουν, περιορίζουν ή αίρουν υφιστάμενα δικαιώματα ή προσδοκίες δικαιώματος στον τομέα της ισότητας των φύλων και της σεξουαλικής και αναπαραγωγικής υγείας και των συναφών δικαιωμάτων·

ΙΗ. λαμβάνοντας υπόψη ότι στη δήλωση των εμπειρογνωμόνων των Ηνωμένων Εθνών που δημοσιεύθηκε τον Σεπτέμβριο του 2021 (18) τονίζεται ότι τα ανθρώπινα δικαιώματα των γυναικών είναι θεμελιώδη δικαιώματα που δεν μπορούν να υπαχθούν σε πολιτισμικά, θρησκευτικά ή πολιτικά κριτήρια, καθώς και ότι η επιρροή παρεμβάσεων ιδεολογικού και θρησκευτικού χαρακτήρα σε θέματα δημόσιας υγείας υπήρξε ιδιαίτερα επιβλαβής για την υγεία και την ευημερία των γυναικών και των κοριτσιών·

ΙΘ. λαμβάνοντας υπόψη ότι η διασφάλιση της πρόσβασης σε ολοκληρωμένη σεξουαλική και αναπαραγωγική υγεία και τα συναφή δικαιώματα, σε ηλικιακά κατάλληλη διαπαιδαγώγηση και υπηρεσίες σχετικά με τη σεξουαλικότητα και τις σχέσεις, συμπεριλαμβανομένων του οικογενειακού προγραμματισμού, των μεθόδων αντισύλληψης και της ασφαλούς, νόμιμης και δωρεάν άμβλωσης, καθώς και ο σεβασμός της αυτονομίας και της ικανότητας κάθε ατόμου να λαμβάνει ελεύθερες και τεκμηριωμένες αποφάσεις σχετικά με το σώμα και τη ζωή του, αποτελούν προϋποθέσεις για την επίτευξη της ισότητας των φύλων και της κοινωνικής και οικονομικής ισότητας· λαμβάνοντας υπόψη ότι η ισότιμη πρόσβαση στη φροντίδα για άμβλωση επιτρέπει στις γυναίκες να διαθέτουν μεγαλύτερη εξουσία επί του σώματός τους και ενισχύει την ικανότητά τους να βελτιώνουν την οικονομική τους ευημερία·

Κ. λαμβάνοντας υπόψη ότι η ισότητα των φύλων, η εξάλειψη της φτώχειας και της εκμετάλλευσης παντού και η διασφάλιση υγιούς ζωής και ευημερίας για όλους αποτελούν θεμελιώδεις στόχους που καθορίζονται στους ΣΒΑ 5, 1 και 3 αντίστοιχα· λαμβάνοντας ειδικότερα υπόψη ότι η διασφάλιση της καθολικής πρόσβασης στη σεξουαλική και αναπαραγωγική υγεία και η εξάλειψη όλων των μορφών βίας και επιβλαβών πρακτικών κατά των γυναικών και των κοριτσιών αποτελούν στόχους στο πλαίσιο των ΣΒΑ 3 και 5· λαμβάνοντας υπόψη ότι όλα τα κράτη μέλη του ΟΗΕ, συμπεριλαμβανομένων των ΗΠΑ και των κρατών μελών της ΕΕ, έχουν αναλάβει καθήκοντα, δεσμεύσεις και υποχρεώσεις για την τήρηση και την προώθηση αυτών των ΣΒΑ και των επιδιώξεών τους·

1. καταδικάζει απερίφραστα την οπισθοδρόμηση των δικαιωμάτων των γυναικών και της σεξουαλικής και αναπαραγωγικής υγείας και των συναφών δικαιωμάτων σε παγκόσμιο επίπεδο, μεταξύ άλλων στις ΗΠΑ και σε ορισμένα κράτη μέλη της ΕΕ· υπενθυμίζει ότι η σεξουαλική και αναπαραγωγική υγεία και τα συναφή δικαιώματα είναι θεμελιώδη ανθρώπινα δικαιώματα που πρέπει να προστατευθούν και να ενισχυθούν και σε καμία περίπτωση δεν μπορούν να αποδυναμωθούν ή να αρθούν· εκφράζει τη βαθιά ανησυχία του ιδίως για τον βαθμό στον οποίο οι απαγορεύσεις αυτές θα συμβάλουν στο τραύμα των θυμάτων βιασμού και αιμομιξίας·

2. εκφράζει τη σθεναρή αλληλεγγύη του και την υποστήριξή του προς τις γυναίκες και τα κορίτσια στις ΗΠΑ, καθώς και σε όσους, σε αυτές τις δύσκολες περιστάσεις, συμβάλλουν στην εξασφάλιση του δικαιώματος και της πρόσβασης σε νόμιμη και ασφαλή φροντίδα για άμβλωση και παρέχουν σχετικές υπηρεσίες συνηγορίας·

3. υπενθυμίζει στο Ανώτατο Δικαστήριο των Ηνωμένων Πολιτειών ότι είναι σημαντικό να διατηρηθεί σε ισχύ η απόφαση στην υπόθεση-ορόσημο Roe κατά Wade (1973) και η συνακόλουθη συνταγματική προστασία του δικαιώματος στην άμβλωση στις ΗΠΑ·

4. καταδικάζει απερίφραστα οποιαδήποτε οπισθοδρόμηση σε θέματα ανθρωπίνων και συνταγματικών δικαιωμάτων· ζητεί να αναληφθεί δράση προκειμένου να διαφυλαχθεί το δικαίωμα σε ασφαλή και νόμιμη άμβλωση στις ΗΠΑ και να αποφύγει η χώρα οποιαδήποτε οπισθοδρόμηση στον τομέα αυτό· καλεί τις αρμόδιες αρχές των ΗΠΑ, σε όλα τα επίπεδα, σύμφωνα με την κατευθυντήρια γραμμή του ΠΟΥ για τη φροντίδα για άμβλωση, να αποποινικοποιήσουν πλήρως την πρόσβαση σε υπηρεσίες άμβλωσης και την παροχή των υπηρεσιών αυτών, να εξασφαλίσουν την παροχή ασφαλών, νόμιμων, δωρεάν και ποιοτικών υπηρεσιών σεξουαλικής και αναπαραγωγικής υγείας στην επικράτειά τους, και να τις καταστήσουν εύκολα προσβάσιμες για όλες τις γυναίκες και τα κορίτσια·

5. καλεί την κυβέρνηση της πολιτείας του Τέξας να καταργήσει ταχέως τον νόμο 8 της Γερουσίας (Senate Bill 8)· καλεί τις κυβερνήσεις των πολιτειών του Άινταχο και της Οκλαχόμα να καταργήσουν τους παρόμοιους νόμους τους, συμπεριλαμβανομένου του νόμου HB 4327 (Οκλαχόμα)· καλεί και τις 26 πολιτείες των ΗΠΑ που διαθέτουν νόμους που επιβάλλονται υπό όρους («trigger laws»), «νόμους στα βιβλία» («laws on the books») και άλλα μέτρα σχετικά με απαγορεύσεις και περιορισμούς όσον αφορά την άμβλωση, να τα καταργήσουν και να διασφαλίσουν ότι η νομοθεσία τους συνάδει με τα διεθνώς προστατευόμενα πρότυπα για τα ανθρώπινα δικαιώματα των γυναικών και τα διεθνή πρότυπα για τα ανθρώπινα δικαιώματα·

6. εκφράζει τη βαθιά του ανησυχία για το γεγονός ότι οι απαγορεύσεις και άλλοι περιορισμοί στην άμβλωση επηρεάζουν δυσανάλογα τις γυναίκες που βρίσκονται σε συνθήκες φτώχειας, ιδίως τις γυναίκες που αντιμετωπίζουν φυλετικές διακρίσεις, μεταξύ των οποίων οι μαύρες, ισπανόφωνες και αυτόχθονες γυναίκες, καθώς και τις γυναίκες από αγροτικές περιοχές, τα άτομα ΛΟΑΤΚΙ, τις γυναίκες με αναπηρία, τις έφηβες, τις μετανάστριες, συμπεριλαμβανομένων των αντικανονικών μεταναστριών, και τα μονογονεϊκά νοικοκυριά με επικεφαλής γυναίκες· τονίζει ότι οι γυναίκες οι οποίες, λόγω οικονομικών ή υλικοτεχνικών εμποδίων, δεν έχουν την οικονομική δυνατότητα να ταξιδέψουν σε κλινικές αναπαραγωγικής υγείας σε γειτονικές πολιτείες ή χώρες, διατρέχουν μεγαλύτερο κίνδυνο να υποβληθούν σε επισφαλείς και επικίνδυνες για τη ζωή διαδικασίες και να αναγκαστούν να ολοκληρώσουν την εγκυμοσύνη τους παρά τη θέλησή τους, γεγονός που συνιστά παραβίαση των ανθρωπίνων δικαιωμάτων και μορφή έμφυλης βίας ( 19 )

7. εκφράζει την ικανοποίησή του για το γεγονός ότι ο ομοσπονδιακός νόμος για την υγεία και την προστασία των γυναικών (WHPA), που αποσκοπεί στην προστασία του δικαιώματος στην άμβλωση στο σύνολο των ΗΠΑ, ψηφίστηκε στη Βουλή των Αντιπροσώπων, αλλά εκφράζει τη βαθιά λύπη του για το γεγονός ότι δεν εγκρίθηκε από τη Γερουσία· καλεί την κυβέρνηση των ΗΠΑ και/ή άλλες αρμόδιες αρχές των ΗΠΑ να σέβονται, να εκπληρώνουν και να προστατεύουν τα ανθρώπινα δικαιώματα των γυναικών και των κοριτσιών, συμπεριλαμβανομένων των δικαιωμάτων τους στη ζωή, την ιδιωτικότητα, την υγεία και την ισότητα, και τη μη διακριτική μεταχείριση, καθώς και το δικαίωμά τους να μην υφίστανται διακρίσεις, βία και βασανιστήρια ή σκληρή, απάνθρωπη και ταπεινωτική μεταχείριση, με τη θέσπιση και την υποστήριξη ομοσπονδιακών έννομων μέσων προστασίας για την πρόσβαση σε ασφαλείς, νόμιμες και ποιοτικές υπηρεσίες σεξουαλικής και αναπαραγωγικής υγείας, συμπεριλαμβανομένης της άμβλωσης, για όλες τις γυναίκες και τα κορίτσια·

8. ενθαρρύνει τον Πρόεδρο Joe Biden και την κυβέρνησή του να εντείνουν τις προσπάθειές τους και να συνεχίσουν να στηρίζουν τα δικαιώματα όσον αφορά την άμβλωση, και τον παροτρύνει να διασφαλίσει την πρόσβαση σε ασφαλή και νόμιμη άμβλωση· ενθαρρύνει την κυβέρνηση των ΗΠΑ να καταβάλει περαιτέρω προσπάθειες προκειμένου να διασφαλίσει ότι η άμβλωση και η αντισύλληψη εντάσσονται στο πλαίσιο της παροχής ηλικιακά κατάλληλων και ολοκληρωμένων πληροφοριών, εκπαίδευσης και υπηρεσιών σχετικά με τη σεξουαλική και αναπαραγωγική υγεία και τα συναφή δικαιώματα, με δυνατότητα πρόσβασης για όλους· εκφράζει την ικανοποίησή του για το γεγονός ότι οι ΗΠΑ έχουν αποκαταστήσει τη χρηματοδότησή τους προς το UNFPA, την υπηρεσία σεξουαλικής και αναπαραγωγικής υγείας των Ηνωμένων Εθνών, και καλεί την κυβέρνηση των ΗΠΑ και/ή άλλες αρμόδιες αρχές των ΗΠΑ να συνεχίσουν να στηρίζουν τη σεξουαλική και αναπαραγωγική υγεία και τα συναφή δικαιώματα, μεταξύ άλλων και σε επίπεδο Ηνωμένων Εθνών και άλλων πολυμερών φόρουμ·

9. παροτρύνει την κυβέρνηση των ΗΠΑ και/ή άλλες αρμόδιες αρχές των ΗΠΑ να διασφαλίσουν επαρκή ομοσπονδιακή, συνταγματική και νομική προστασία για το δικαίωμα διακοπής της εγκυμοσύνης, και προτρέπει περαιτέρω την κυβέρνηση των ΗΠΑ να αποποινικοποιήσει πλήρως την άμβλωση, κάτι για το οποίο απαιτείται όχι μόνο να τεθεί τέλος στην ποινικοποίηση των γυναικών και των κοριτσιών και των λοιπών ατόμων που κυοφορούν, των παρόχων υγειονομικής περίθαλψης και άλλων ατόμων που παρέχουν υπηρεσίες άμβλωσης, αλλά και να αφαιρεθεί η άμβλωση από τις πολιτειακές νομοθεσίες ποινικού δικαίου και να καταργηθούν οποιοιδήποτε άλλοι τιμωρητικοί νόμοι, πολιτικές και πρακτικές·

10. παροτρύνει θερμά την κυβέρνηση των ΗΠΑ και/ή άλλες αρμόδιες αρχές των ΗΠΑ να άρουν επίσης όλα τα εμπόδια για τις υπηρεσίες άμβλωσης, μεταξύ των οποίων η συγκατάθεση από τρίτο ή η κοινοποίηση σε τρίτο, οι υποχρεωτικές περίοδοι αναμονής και η έγκριση από δικαστές ή ιατρικές επιτροπές, και να εγγυηθούν την έγκαιρη πρόσβαση σε φροντίδα για άμβλωση σε ολόκληρη τη χώρα· καλεί την κυβέρνηση των ΗΠΑ να διασφαλίσει ότι η εν λόγω υπηρεσία παρέχεται χωρίς διακρίσεις, παρενόχληση, εξαναγκασμό, φόβο ή εκφοβισμό, με τον δέοντα σεβασμό προς την ιδιωτικότητα των γυναικών και την εμπιστευτικότητα, και με τη δέουσα προστασία και σεβασμό για τους παρόχους υγειονομικής περίθαλψης·

11. καλεί την κυβέρνηση των ΗΠΑ και/ή άλλες αρμόδιες αρχές των ΗΠΑ να ρυθμίσουν το ζήτημα της άρνησης παροχής νόμιμων υπηρεσιών άμβλωσης από παρόχους υγειονομικής περίθαλψης, μεταξύ άλλων βάσει ρήτρας επίκλησης λόγων «συνείδησης», κατά τρόπο που να μην αποκλείει την πρόσβαση των γυναικών στην άμβλωση·

12. εκφράζει την ανησυχία του για τη συλλογή και την κατάχρηση δεδομένων σχετικά με άτομα που αναζητούν υπηρεσίες άμβλωσης· καλεί την κυβέρνηση των ΗΠΑ να διασφαλίσει ότι οι νόμοι και οι πολιτικές για την προστασία των δεδομένων συνάδουν με τα διεθνή πρότυπα για τα ανθρώπινα δικαιώματα και να εγγυηθεί ότι η επεξεργασία ευαίσθητων προσωπικών πληροφοριών, όπως δεδομένων και πληροφοριών που αφορούν την υγεία, σέβεται τα δικαιώματα των ατόμων και βασίζεται στην ελεύθερη, ειδική, εν επιγνώσει και ρητή συγκατάθεσή τους για τη συλλογή και την επεξεργασία δεδομένων προσωπικού χαρακτήρα· καλεί τις υπηρεσίες ψηφιακής διανομής να διασφαλίσουν ότι όλες οι εφαρμογές σέβονται τη νομοθεσία για τη χρήση και την προστασία των δεδομένων·

13. αναγνωρίζει τον ρόλο που διαδραματίζουν οι ΜΚΟ ως πάροχοι υπηρεσιών και ως υποστηρικτές της σεξουαλικής και αναπαραγωγικής υγείας και των συναφών δικαιωμάτων στις ΗΠΑ, και τις ενθαρρύνει να συνεχίσουν το έργο τους· επιβεβαιώνει ότι οι εν λόγω ΜΚΟ χρειάζονται κατάλληλη χρηματοδότηση για να λειτουργήσουν· υπογραμμίζει ότι οι υπηρεσίες που παρέχονται από αυτές τις ΜΚΟ ανταποκρίνονται στις ανάγκες και τα ανθρώπινα δικαιώματα των γυναικών και των κοριτσιών· υπογραμμίζει ότι το έργο τους δεν μπορεί να αντικαταστήσει την ευθύνη του κράτους να εγγυάται την πρόσβαση σε δημόσιες, νόμιμες και ασφαλείς υπηρεσίες άμβλωσης·

14. καλεί την κυβέρνηση των ΗΠΑ να λάβει τα αναγκαία μέτρα για να διασφαλίσει την κοινωνική στήριξη, ιδίως σε περιπτώσεις μονογονεϊκών νοικοκυριών και εφηβικής εγκυμοσύνης, μεταξύ άλλων μέσω της καθολικής παιδικής μέριμνας και υγειονομικής περίθαλψης·

15. καλεί την κυβέρνηση των ΗΠΑ να υπογράψει και να κυρώσει όλες τις εναπομένουσες ( 20 ) συμβάσεις και πρωτόκολλα για τα ανθρώπινα δικαιώματα, σε επίπεδο ΟΗΕ και περιφερειακό επίπεδο, συμπεριλαμβανομένης της Σύμβασης του 1979 για την εξάλειψη όλων των μορφών διακρίσεων κατά των γυναικών·

16. εκφράζει τη βαθιά του ανησυχία για τις πιθανές συνέπειες για τα δικαιώματα των γυναικών παγκοσμίως, σε περίπτωση που το Ανώτατο Δικαστήριο των ΗΠΑ ανατρέψει την απόφαση Roe κατά Wade· εκφράζει τη βαθιά του ανησυχία για την αρνητική επίδραση που θα έχει η εξέλιξη αυτή στην ιεράρχηση και τη χρηματοδότηση των υπηρεσιών σεξουαλικής και αναπαραγωγικής υγείας και συναφών δικαιωμάτων, οι οποίες ήδη υφίστανται σημαντική υποβάθμιση και υποχρηματοδότηση τόσο εντός των ΗΠΑ όσο και παγκοσμίως· επισημαίνει με ανησυχία ότι σε χώρες που εξαρτώνται σε μεγάλο βαθμό από τη βοήθεια των ΗΠΑ για προγράμματα δημόσιας υγείας, η ανατροπή της απόφασης θα μπορούσε να έχει αντίκτυπο στην προσήλωση των εν λόγω κυβερνήσεων στην παροχή υπηρεσιών άμβλωσης και στα λοιπά αναπαραγωγικά δικαιώματα·

17. χαιρετίζει τις πρόσφατες θετικές εξελίξεις στον τομέα των δικαιωμάτων όσον αφορά την άμβλωση στην Αργεντινή, το Μεξικό, τον Ισημερινό, την Κολομβία και τη Χιλή, οι οποίες σηματοδοτούν σημαντική πρόοδο στη Νότια Αμερική όσον αφορά τα δικαιώματα των γυναικών, καθώς και σε άλλες χώρες ανά τον κόσμο, όπως η Αγκόλα, η Ινδία, η Κένυα, η Νέα Ζηλανδία, η Βόρεια Ιρλανδία, η Νότια Κορέα και η Ταϊλάνδη·

18. τονίζει ότι είναι σημαντικό να διασφαλιστεί η συμμετοχή των γυναικών και των κοριτσιών στη διαμόρφωση των νόμων και των πολιτικών που τις επηρεάζουν και αφορούν τα ανθρώπινα δικαιώματά τους, συμπεριλαμβανομένων της σεξουαλικής και αναπαραγωγικής υγείας και των συναφών δικαιωμάτων, ιδίως της φροντίδας για άμβλωση, καθώς και να διασφαλιστεί ότι τους παρέχεται δικαιοσύνη και έννομη προστασία όταν παραβιάζονται τα δικαιώματά τους·

19. τονίζει την έλλειψη πρόσβασης στην αντισύλληψη και τις υφιστάμενες ανάγκες που δεν καλύπτονται ( 21 ) · επισημαίνει ότι η ευθύνη για την αντισύλληψη βαρύνει σε δυσανάλογο βαθμό τις γυναίκες, ενώ θα πρέπει να επιμερίζεται με τους άνδρες· τονίζει, στο πλαίσιο αυτό, την ανάγκη ανάπτυξης και προώθησης αντισυλληπτικών για τους άνδρες με σκοπό να μειωθούν οι ανεπιθύμητες εγκυμοσύνες· τονίζει ότι θα πρέπει να δοθεί προτεραιότητα στην καταπολέμηση της σεξουαλικής βίας και στην ολοκληρωμένη, ηλικιακά κατάλληλη και τεκμηριωμένη διαπαιδαγώγηση σχετικά με τη σεξουαλικότητα και της σχέσεις για όλους, καθώς και σε ένα φάσμα ποιοτικών, προσβάσιμων, ασφαλών, οικονομικά προσιτών και, κατά περίπτωση, δωρεάν μεθόδων και προμηθειών αντισύλληψης, όπως και στις συμβουλευτικές υπηρεσίες οικογενειακού προγραμματισμού και τις υπηρεσίες υγείας·

20. καλεί την ΕΕ και τα κράτη μέλη να παράσχουν κάθε δυνατή στήριξη, συμπεριλαμβανομένης της χρηματοδοτικής στήριξης, σε οργανώσεις της κοινωνίας των πολιτών με έδρα τις ΗΠΑ που προστατεύουν και προωθούν τη σεξουαλική και αναπαραγωγική υγεία και τα συναφή δικαιώματα στη χώρα, και παρέχουν σχετικές υπηρεσίες, ως έκφραση της αταλάντευτης δέσμευσής του για τα δικαιώματα αυτά· καλεί επίσης τα κράτη μέλη να προσφέρουν ένα ασφαλές καταφύγιο σε όλους τους επαγγελματίες του τομέα της υγείας που ενδέχεται να διατρέχουν κίνδυνο νομικής δίωξης ή άλλων μορφών παρενόχλησης ως αποτέλεσμα του νόμιμου έργου τους όσον αφορά την παροχή φροντίδας για άμβλωση·

21. καλεί την Ευρωπαϊκή Υπηρεσία Εξωτερικής Δράσης, την Επιτροπή και όλα τα κράτη μέλη της ΕΕ να χρησιμοποιήσουν όλα τα μέσα που έχουν στη διάθεσή τους για να ενισχύσουν τις δράσεις τους για την αντιμετώπιση της οπισθοδρόμησης όσον αφορά τα δικαιώματα των γυναικών και τη σεξουαλική και αναπαραγωγική υγεία και τα συναφή δικαιώματα, μεταξύ άλλων αντισταθμίζοντας κάθε πιθανή μείωση της χρηματοδότησης των ΗΠΑ για τη σεξουαλική και αναπαραγωγική υγεία και τα συναφή δικαιώματα παγκοσμίως, και υποστηρίζοντας σθεναρά και δίνοντας προτεραιότητα στην καθολική πρόσβαση σε ασφαλή και νόμιμη άμβλωση και άλλες υπηρεσίες σεξουαλικής και αναπαραγωγικής υγείας και συναφών δικαιωμάτων στις εξωτερικές τους σχέσεις·

22. καλεί την ΕΕ και τα κράτη μέλη της να παροτρύνουν την κυβέρνηση των ΗΠΑ να θεσπίσει ομοσπονδιακά έννομα μέσα προστασίας για το δικαίωμα στην άμβλωση, και να εγείρουν αυτά τα ζητήματα ανθρωπίνων δικαιωμάτων στις σχέσεις τους με τις ΗΠΑ σε όλα τα επίπεδα και σε όλα τα σχετικά διεθνή φόρουμ, επισημαίνοντας ότι αποτελούν μορφή βίας κατά των γυναικών και των κοριτσιών· καλεί επίσης την αντιπροσωπεία της ΕΕ στις ΗΠΑ να δώσει προτεραιότητα στη σεξουαλική και αναπαραγωγική υγεία και τα συναφή δικαιώματα στο πλαίσιο της συνεργασίας της με τις αρμόδιες αρχές των ΗΠΑ και κατά την τοπική εφαρμογή του σχεδίου δράσης GAP III·

23. καλεί την ΕΕ και τα κράτη μέλη της να υποστηρίξουν σθεναρά τη σεξουαλική και αναπαραγωγική υγεία και τα συναφή δικαιώματα για όλους, μεταξύ άλλων προωθώντας την ενίσχυση των έννομων μέσων προστασίας εντός των συνόρων της ΕΕ και την άρση των φραγμών στην άσκηση αυτών των δικαιωμάτων·

24. καλεί την ΕΕ και τα κράτη μέλη της να συμπεριλάβουν το δικαίωμα στην άμβλωση στον Χάρτη·

25. καλεί την Ευρωπαϊκή Υπηρεσία Εξωτερικής Δράσης, τις αντιπροσωπείες της ΕΕ και τις πρεσβείες των κρατών μελών σε ολόκληρο τον κόσμο να προσεγγίζουν ενεργά και να προστατεύουν τους υπερασπιστές των ανθρωπίνων δικαιωμάτων που ασχολούνται με τη σεξουαλική και αναπαραγωγική υγεία και τα συναφή δικαιώματα, ιδίως σε χώρες όπου επιβάλλονται περιορισμοί στο δικαίωμα και την πρόσβαση στην άμβλωση·

26. καλεί τον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, τον Ειδικό Εντεταλμένο της ΕΕ για τα ανθρώπινα δικαιώματα και την Επίτροπο που είναι αρμόδια για την ισότητα των φύλων να εξετάσουν, σε περίπτωση ανατροπής της απόφασης Roe κατά Wade, το ενδεχόμενο να καταδικάσουν και να καταγγείλουν αυτή την παραβίαση των δικαιωμάτων στη σεξουαλική και αναπαραγωγική υγεία και των συναφών δικαιωμάτων των γυναικών και του δικαιώματός τους στην υγειονομική περίθαλψη, καθώς και την ανασφάλεια δικαίου που θα προκαλέσει αυτό στις επαφές τους με Αμερικανούς αξιωματούχους·

27. υπογραμμίζει ότι, σύμφωνα την πλατφόρμα δράσης του Πεκίνου και το πρόγραμμα δράσης της ICPD, πρέπει να προστατεύεται το δικαίωμα όλων των ατόμων στη σωματική ακεραιότητα και αυτονομία, καθώς και να εξασφαλίζεται η πρόσβαση στις βασικές υπηρεσίες που υλοποιούν το εν λόγω δικαίωμα· τονίζει ότι η πρόσβαση στην υγειονομική περίθαλψη αποτελεί θεμελιώδες ανθρώπινο δικαίωμα, και ότι αποτελεί υποχρέωση του κράτους να παρέχει και να εγγυάται την υγειονομική περίθαλψη για όλους· ζητεί να τηρηθεί μια ολοκληρωμένη και σφαιρική προσέγγιση ως προς τη βασική δέσμη μέτρων για τη σεξουαλική και αναπαραγωγική υγεία, συμπεριλαμβανομένων μέτρων για την πρόληψη και την αποφυγή της μη ασφαλούς και παράνομης άμβλωσης, καθώς και την παροχή περίθαλψης μετά την άμβλωση, που θα ενσωματωθούν στις στρατηγικές, πολιτικές και προγράμματα καθολικής υγειονομικής κάλυψης· εκφράζει τη λύπη του για το γεγονός ότι η υγειονομική περίθαλψη δεν είναι προσβάσιμη σε όλους στις ΗΠΑ· υπενθυμίζει ότι η φτώχεια συνδέεται στενά με την επιβαλλόμενη και εξαναγκαστική συνέχιση της εγκυμοσύνης και με την έλλειψη πρόσβασης σε ασφαλή και νόμιμη άμβλωση·

28. τονίζει εκ νέου ότι η άμβλωση πρέπει πάντα να αποτελεί εθελοντική απόφαση που βασίζεται σε σχετικό αίτημα ενός ατόμου και λαμβάνεται με την ελεύθερη βούλησή του, σύμφωνα με τα ιατρικά πρότυπα και τις αρχές της διαθεσιμότητας, της προσβασιμότητας, της οικονομικής προσιτότητας και της ασφάλειας, βάσει των κατευθυντήριων γραμμών του ΠΟΥ· καλεί τα κράτη μέλη να διασφαλίσουν την καθολική πρόσβαση στην ασφαλή και νόμιμη άμβλωση, καθώς και τον σεβασμό του δικαιώματος στην ελευθερία, την ιδιωτικότητα και την καλύτερη δυνατή υγειονομική περίθαλψη·

29. παροτρύνει τα κράτη μέλη να αποποινικοποιήσουν την άμβλωση και να άρουν και να αντιμετωπίσουν τα εμπόδια για την ασφαλή και νόμιμη άμβλωση και την πρόσβαση στη σεξουαλική και αναπαραγωγική υγειονομική περίθαλψη και τις συναφείς υπηρεσίες· καλεί τα κράτη μέλη να εγγυώνται την πρόσβαση σε ασφαλείς, νόμιμες και δωρεάν υπηρεσίες άμβλωσης, σε υπηρεσίες και προμήθειες προγεννητικής και μητρικής υγειονομικής περίθαλψης, στον εθελοντικό οικογενειακό προγραμματισμό, στην αντισύλληψη, σε φιλικές προς τους νέους υπηρεσίες, καθώς και στις υπηρεσίες πρόληψης, θεραπείας, φροντίδας και υποστήριξης σε σχέση με τον ιό HIV, χωρίς διακρίσεις·

30. καταδικάζει το γεγονός ότι οι γυναίκες δεν έχουν δυνατότητα πρόσβασης σε υπηρεσίες άμβλωσης λόγω του ότι σε ορισμένα κράτη μέλη αποτελεί κοινή πρακτική οι ιατροί, και σε κάποιες περιπτώσεις ολόκληρα ιατρικά ιδρύματα, να αρνούνται την παροχή υπηρεσιών υγείας βάσει της ρήτρας επίκλησης λόγων «συνείδησης», με αποτέλεσμα την άρνηση της φροντίδας για άμβλωση λόγω θρησκείας ή συνείδησης, γεγονός που θέτει σε κίνδυνο τη ζωή και τα δικαιώματα των γυναικών· σημειώνει ότι η ρήτρα αυτή χρησιμοποιείται συχνά και σε καταστάσεις όπου τυχόν καθυστέρηση θα μπορούσε να θέσει σε κίνδυνο τη ζωή ή την υγεία της ασθενούς·

31. παροτρύνει την Επιτροπή να αξιοποιήσει πλήρως την αρμοδιότητά της στην πολιτική για την υγεία και να στηρίξει τα κράτη μέλη όσον αφορά την εξασφάλιση καθολικής πρόσβασης στη σεξουαλική και αναπαραγωγική υγεία και τα συναφή δικαιώματα, στο πλαίσιο του προγράμματος EU4Health για την περίοδο 2021-2027· την προώθηση της ενημέρωσης και της εκπαίδευσης για την υγεία· την ενίσχυση των εθνικών συστημάτων υγείας και την ανοδική σύγκλιση των προτύπων υγειονομικής περίθαλψης, προκειμένου να μειωθούν οι ανισότητες στον τομέα της υγείας εντός και μεταξύ των κρατών μελών· και τη διευκόλυνση της ανταλλαγής βέλτιστων πρακτικών μεταξύ των κρατών μελών όσον αφορά τη σεξουαλική και αναπαραγωγική υγεία και τα συναφή δικαιώματα· καλεί τα κράτη μέλη να προχωρήσουν προς την κατεύθυνση της καθολικής υγειονομικής κάλυψης, για την οποία έχουν καθοριστική σημασία η σεξουαλική και αναπαραγωγική υγεία και τα συναφή δικαιώματα·

32. αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, στον Ειδικό Εντεταλμένο της ΕΕ για τα ανθρώπινα δικαιώματα, στον Πρόεδρο των Ηνωμένων Πολιτειών της Αμερικής και την κυβέρνησή του, στο Κογκρέσο των ΗΠΑ, και στο Ανώτατο Δικαστήριο των ΗΠΑ.

(1) https://www.politico.com/news/2022/05/02/supreme-court-abortion-draft-opinion-00029473

(2) ΕΕ C 132 της 24.3.2022, σ. 189.

(3) ΕΕ C 81 της 18.2.2022, σ. 43.

(4) ΕΕ C 205 της 20.5.2022, σ. 44.

(5) ΕΕ C 449 της 23.12.2020, σ. 102.

(6) ΕΕ C 465 της 17.11.2021, σ. 160.

(7) Κείμενα που εγκρίθηκαν, P9_TA(2022)0206.

(8) https://www.who.int/news-room/fact-sheets/detail/abortion

(9) Έκθεση του UNFPA για την κατάσταση του παγκόσμιου πληθυσμού, Seeing the Unseen: The case for action in the neglected crisis of unintended pregnancy (Για να γίνει ορατό το αόρατο: Έκκληση λήψης μέτρων για την αντιμετώπιση της παραμελημένης κρίσης ανεπιθύμητων κυήσεων), Μάρτιος 2022.

(10) https://www.who.int/news-room/fact-sheets/detail/abortion

(11) https://ncpolicywatch.com/2022/05/05/study-shows-an-abortion-ban-may-lead-to-a-21-increase-in-pregnancy-related-deaths/

(12) Επιτροπή των Ηνωμένων Εθνών για τα Δικαιώματα του Παιδιού, Γενικό Σχόλιο αριθ. 20, της 6ης Δεκεμβρίου 2016, σχετικά με την εφαρμογή των δικαιωμάτων του παιδιού κατά την εφηβεία, παράγραφος 60.

(13) https://www.vice.com/en/article/m7vzjb/location-data-abortion-clinics-safegraph-planned-parenthood

(14) https://reproductiverights.org/maps/worlds-abortion-laws/

(15) https://search.coe.int/cm/Pages/result_details.aspx?ObjectId=0900001680687bdc; http://www.refreg.ep.parl.union.eu/RegData/etudes/BRIE/2018/608853/IPOL_BRI(2018)608853_EN.pdf

(16) https://www.roda.hr/en/news/support-for-accessible-safe-and-legal-termination-of-pregnancy-in-croatia.html

(17) https://view.officeapps.live.com/op/view.aspx?src=https%3A%2F%2Fwww.ohchr.org%2Fsites%2Fdefault%2Ffiles%2FHRBodies%2FHRC%2FRegularSessions%2FSession35%2FDocuments%2FA_HRC_35_23_AUV.docx&wdOrigin=BROWSELINK

(18) https://www.ohchr.org/en/statements/2021/09/united-states-un-experts-denounce-further-attacks-against-right-safe-abortion

(19) https://www.ohchr.org/Documents/Issues/Women/WRGS/SexualHealth/INFO_Abortion_WEB.pdf

(20) Μεταξύ άλλων, το Προαιρετικό Πρωτόκολλο στη Σύμβαση για την εξάλειψη όλων των μορφών διακρίσεων κατά των γυναικών (1999), την Αμερικανική Σύμβαση των δικαιωμάτων του ανθρώπου (1969), το Πρόσθετο Πρωτόκολλο στην Αμερικανική Σύμβαση για τα ανθρώπινα δικαιώματα στον τομέα των οικονομικών, κοινωνικών και πολιτιστικών δικαιωμάτων (1988), το Πρωτόκολλο της Αμερικανικής Σύμβασης των δικαιωμάτων του ανθρώπου για την κατάργηση της θανατικής ποινής (1990), το Πρώτο και το Δεύτερο Προαιρετικό Πρωτόκολλο στο Διεθνές Σύμφωνο για τα ατομικά και πολιτικά δικαιώματα (1966 και 1989, αντίστοιχα), το Διεθνές Σύμφωνο για τα οικονομικά, κοινωνικά και μορφωτικά δικαιώματα (1966), το Προαιρετικό Πρωτόκολλο στο Διεθνές Σύμφωνο για τα οικονομικά, κοινωνικά και μορφωτικά δικαιώματα (2008), το Προαιρετικό Πρωτόκολλο στη Σύμβαση κατά των βασανιστηρίων και άλλων μορφών σκληρής, απάνθρωπης ή ταπεινωτικής μεταχείρισης ή τιμωρίας (2002), τη Σύμβαση των Ηνωμένων Εθνών για τα δικαιώματα του παιδιού (1989), το Προαιρετικό Πρωτόκολλο της Σύμβασης για τα δικαιώματα του παιδιού για τη διαδικασία επικοινωνίας (2011), τη Διεθνή Σύμβαση για την προστασία των δικαιωμάτων των διακινούμενων εργαζομένων και των μελών των οικογενειών τους (1990), τη Σύμβαση για το καθεστώς των προσφύγων (1951), τη Διεθνή Σύμβαση για την προστασία όλων των προσώπων από αναγκαστική εξαφάνιση (2006), τη Σύμβαση για τα δικαιώματα των ατόμων με αναπηρία (2006) και το Προαιρετικό Πρωτόκολλο στη Σύμβαση για τα δικαιώματα των ατόμων με αναπηρία (2006).

(21) Έκθεση του UNFPA σχετικά με την κατάσταση του παγκόσμιου πληθυσμού, με τίτλο «Seeing the Unseen: The case for action in the neglected crisis of unintended pregnancy» (Για να γίνει ορατό το αόρατο: Έκκληση λήψης μέτρων για την αντιμετώπιση της παραμελημένης κρίσης ανεπιθύμητων κυήσεων), 30 Μαρτίου 2022.